Казка новая — пра боты,
пра бусла і пра балота.

Боця-Бацянок
(Коткавы казкі)
*Яраслаў Пархута*

Выйшаў Боця на балота

Пафарсіць у новых ботах.

Падбягаюць кулікі:

— Во фасоністы які!..

Падбягаюць журавы:

— Не халявы, а хлявы!..

А прыбеглі чаплі з броду:

— Мы такіх не мелі зроду!

I няўжо ты не дасі

Гэткіх ботаў панасіць?..

Але Боця бы не чуе,

Па пракосах шпацыруе.

Нос у Боці — ой-ё-ёй! —

Не дастаць і качаргой.

Раптам Боця паслізнуўся

I ў канаве апынуўся.

Па калені Боця ўграз.

Не пускае Боцю гразь.

Чаплі збегліся, крычаць:

— Боты трэба ратаваць!

— Твань[[1]](#footnote-1) каму мясіць ахвота?

— Лепей вымем Боцю з ботаў!

Прыляцелі з-за ракі

Журавы і кулікі,

Сталі чаплям пасабляць

Боцю з ботаў даставаць.

Валтузні хвіліна з ім,

I наш Боця — на сухім.

— Боты поначы шукаць,

Што з ваўкамі начаваць…

Млосна робіцца ўваччу.

Я сушыцца палячу!..

Тую бачачы пацеху,

Ледзь не лопалі са смеху

Жабы-мамы, жабы-таты,

А найболей — жабяняты.

А як толькі развіднела,

Думку выказалі смела:

— Час нарэшце надышоў

Правучыць усіх буслоў!..

I зрабілі, як сказалі, —

Боты ўраз перахавалі.

Зверху — жменю асакі.

I паселі, як пянькі…

…Зноў наш Боця на балоце.

Не ў гуморы[[2]](#footnote-2) толькі Боця.

Дол абмацаў сто разоў,

Але згубы не знайшоў.

Ногі ў Боці па калені

Ад вады пачырванелі.

Боты стаў свае шукаць,

Ды нідзе іх не відаць.

— Мо сплылі яны ў вірок? —

Чаплі крыкнулі здалёк.

— Можа, ракі патапілі? —

Журавы з суседа кпілі.

Прыляцелі з-пад ракі

Непаседы кулікі,

На канаву паглядзелі:

— Твае боты… жабы з'елі!..

Але ім не верыць Боця.

Ён і зараз на балоце.

Ля канавы босы ходзіць

I з вады вачэй не зводзіць…

Свае боты ён шукае.

Заадно і жаб ганяе.

*А цяпер я вас пакіну…*

*Котка ж крочыць па сцяжыне!*

*Котка з больніцы ідзе —*

*Торбу казак вам нясе!*

*Толькі вы не гаманіце*

*I спакойненька сядзіце.*

*Хай наш Котка распранецца*

*Ды з дарогі азірнецца…*

*Торбу з казкамі развяжа —*

*Па парадку ўсё раскажа.*

1. Твань — дрыгва (топкае балота), багністае месца. [↑](#footnote-ref-1)
2. Гумор — душэўны стан, настрой. [↑](#footnote-ref-2)